Vlada Republike Srbije

Ministarstvo rada i socijalne politike

P R E D L O G

za preispitivanje predloženih izmena i dopuna Zakona o PIO

kojima se direktno utiče na položaj žena


Sekcije žena UGS ''Nezavisnost'' i Saveza samostalnih sindikata Srbije, predlažu da  nadležno Ministarstvo, ozbiljno i odgovorno, razmotri  sledeći stav i  predlog vezane za izmene i dopune Zakona o PIO:

S t a v:

Predložene izmene Zakona PIO u delu ispunjavanja jednog od uslova za ostvarivanje prava na penziju, u pogledu povećanja godina staža osiguranja za žene, sa 35 na 38 godina – smatramo neprihvatljivim i socijalno nepravednim.

Obrazloženje:

Najveći teret dosadašnjih negativnih aspekata tranzicije, su podnele žene. Gubitak posla, teško ponovno zapošljavanje, naročito žena starosne dobi iznad 45 godina, dovelo je do veće zastupljenosti žena među nezaposlenima i siromašnima.
Koja je ekonomska računica u podizanju starosne granice i godina staža osiguranja kao uslova za sticanje prava na penziju i istovremenih povećavanja davanja socijalnih pomoći?

Nedostatak investicija u otvaranje novih radnih mesta, dovelo je do velike stope nezaposlenosti mladih žena, a veliki broj njih radi na određeno vreme ili nisu prijavljene (usluge - kafići, trgovina, tekstilna proizvodnja i turizam), bez dinara uplaćenog za penzioni staž. 

Dakle, znatan broj žena teško će uopšte moći da doživi i ostvari penziju, ili ako to pravo eventualno i uspe da ostvari po drugom osnovu, starosne granice – 60 godina, imaće penziju u visini socijalne pomoći.
P r e d l o g:

Predlažemo da se za svako rođeno dete, zaključno sa trećim detetom, u ukupan staž ženama dodatno uračuna po 1 godina, kao i da se  razmotri mogućnost  ponovnog uvođenja priznavanja vremena provedenog na porodiljskom odsustvu u radni staž  ženama, koje su u vreme tog odsustva bile van radnog odnosa, odnosno nezaposlenim ženama.

Obrazloženje: 

Kao poseban staž, dodatno se dodaje ženama 2 god po ispunjenju radnog staža, za rođeno 3. dete – kao stimulativna mera u populacionoj politici, po sadašnjem Zakonu PIO.

Žene rađaju, doprinose reprodukciji stanovništva, vode domaćinstvo i podižu decu i vode brigu o starima.  Mlade žene sve češće odlažu rađanje da bi se zaposlile ili se teže zapošljavaju zbog perioda rađanja. 

Smatramo da bi dodatnom godinom staža za svako rođeno dete, zaključno sa trećim detetom, koja bi se uračunavala u ukupan potreban  staž osiguranja kao uslov za sticanje penzije – bilo stimulativno za mlade, a starijim generacijama obezbedilo da u postojećim ekonomskim i opštim uslovima ostvare penziju:

· žene sa 1 detetom: 37 god. radnog staža

·  žene sa 2 deteta: sa 36 god. radnog staža 

· žene sa troje dece: sa 35 g radnog staža

Očekujemo da penzione reforme, pored ekonomske održivosti, obezbede socijalnu pravičnost i  generacijsku solidarnost.

